Lundby Hede
Lundby Hede, en af de fredede himmerlandske heder (i alt 9 km2) 12-15 km sydøst for Løgstør. Det storbakkede morænelandskab skråner mod vest ned mod Bruså-dalen og grænser mod øst til Ajstrup Hede. Overfladen er præget af sandflugt med enkelte små klitter. Om sommeren fremtræder heden rødbrun af græs (bølget bunke) med indslag af lyng, revling og guldblomme. Der ses opvækst af asp og birk. Fra to gravhøje er der udsigt over hedebakkerne, der i vest har spor efter den gamle Aalborg-landevej.
Se også Himmerlandske Heder.